CELEX: 32006D0896(01)
Language: el
Date: 2004-10-26 00:00:00
Title: 2006/896/ΕΚ: Απόφαση της Επιτροπής, της 26ης Οκτωβρίου 2004 , με την οποία μια συγκέντρωση κηρύσσεται συμβιβάσιμη με την κοινή αγορά και τη λειτουργία της συμφωνίας για τον ΕΟΧ (Υπόθεση COMP/M.3436 — Continental/Phoenix) [κοινοποιηθείσα υπό τον αριθμό Ε(2004) 4219]   (Κείμενο που παρουσιάζει ενδιαφέρον για τον ΕΟΧ)

13.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 353/7
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 26ης Οκτωβρίου 2004
   με την οποία μια συγκέντρωση κηρύσσεται συμβιβάσιμη με την κοινή αγορά και τη λειτουργία της συμφωνίας για τον ΕΟΧ
   (Υπόθεση COMP/M.3436 — Continental/Phoenix)
   [κοινοποιηθείσα υπό τον αριθμό Ε(2004) 4219]
   (Το κείμενο στη γερμανική γλώσσα είναι το μόνο αυθεντικό)
   (Κείμενο που παρουσιάζει ενδιαφέρον για τον ΕΟΧ)
   (2006/896/ΕΚ)
   Στις 26ης Οκτωβρίου 2004, η Επιτροπή εξέδωσε απόφαση σε υπόθεση συγκέντρωσης βάσει του κανονισμού (ΕΟΚ) αριθ. 4064/89, της 21ης Δεκεμβρίου 1989, σχετικά με τον έλεγχο των συγκεντρώσεων μεταξύ επιχειρήσεων
          (1)
       (ο κανονισμός για τον έλεγχο των συγκεντρώσεων) και ιδίως το άρθρο 8 παράγραφος 2 του εν λόγω κανονισμού. Μία μη εμπιστευτική έκδοση του πλήρους κειμένου της απόφασης στη γλώσσα του πρωτοτύπου της υπόθεσης και στις γλώσσες εργασίας της Επιτροπής βρίσκεται στον δικτυακό τόπο της ΓΔ Ανταγωνισμού στην ακόλουθη διεύθυνση: http://europa.eu.int/comm/competition/index_en.html.
   
   I.   Η ΠΡΑΞΗ
   
               (1)
            
            
               Στις 12 Μαΐου 2004, η Επιτροπή έλαβε κοινοποίηση σχεδίου συγκέντρωσης με την οποία η επιχείρηση Continental AG αποκτά, κατά την έννοια του άρθρου 3 παράγραφος 1 στοιχείο β) του κανονισμού για τον έλεγχο των συγκεντρώσεων, τον πλήρη έλεγχο της επιχείρησης Phoenix AG μέσω δημόσιας προσφοράς που ανακοινώθηκε στις 26 Απριλίου 2004.
            
         1.   Τα μέρη
   
               (2)
            
            
               Η Continental AG (στο εξής «Continental») είναι από τους σημαντικότερους παραγωγούς ελαστικών αυτοκινήτων, συστημάτων πέδησης, συστημάτων ανάρτησης και άλλων τεχνικών προϊόντων ελαστικού, κυρίως για χρήση στην αυτοκινητοβιομηχανία.
            
         
               (3)
            
            
               Η Phoenix AG (στο εξής «Phoenix») ειδικεύεται επίσης στην παραγωγή τεχνικών προϊόντων ελαστικού (π.χ. συστήματα ανάρτησης, συστήματα αντιδόνησης, εύκαμπτοι σωλήνες και μεταφορικοί ιμάντες), αλλά δεν αναπτύσσει δραστηριότητα στην παραγωγή ελαστικών. Αμφότερες οι εταιρείες έχουν την έδρα τους στη Γερμανία.
            
         2.   Η πράξη
   
               (4)
            
            
               Η Continental σκοπεύει να αποκτήσει τον αποκλειστικό έλεγχο του 100 % της Phoenix, κατά την έννοια του άρθρου 3 παράγραφος 1 στοιχείο β) του κανονισμού για τον έλεγχο των συγκεντρώσεων. Η πράξη κοινοποιήθηκε στην Επιτροπή στις 12 Μαΐου 2004 στις 28 Ιουνίου, η Continental εξαγόρασε το 75,51 % των μετοχών της Phoenix μέσω δημόσιας προσφοράς.
            
         II.   ΟΙ ΣΧΕΤΙΚΕΣ ΑΓΟΡΕΣ
   
               (5)
            
            
               Η συγκέντρωση οδηγεί σε οριζόντιες επικαλύψεις σε ορισμένες αγορές προϊόντων στον κλάδο των τεχνικών προϊόντων ελαστικού. Η Επιτροπή διαπίστωσε δυνητικά προβλήματα ανταγωνισμού σε τέσσερις αγορές:
               
                           —
                        
                        
                           πνευματικά ελατήρια για εμπορικά οχήματα·
                        
                     
                           —
                        
                        
                           πνευματικά ελατήρια για επιβατικά οχήματα·
                        
                     
                           —
                        
                        
                           πνευματικά ελατήρια για σιδηροδρομικά οχήματα·
                        
                     
                           —
                        
                        
                           μεταφορικοί ιμάντες με χαλύβδινο σύρμα.
                        
                     
         1.   Πνευματικά ελατήρια για εμπορικά οχήματα (OEM/OES)
   
               (6)
            
            
               Αμφότερα τα μέρη δραστηριοποιούνται στην παραγωγή πνευματικών ελατηρίων για εμπορικά οχήματα (2). Τα πνευματικά ελατήρια αποτελούνται από ένα ελαστικό πτυσσόμενο διάφραγνα και μια μεταλλική χαλύβδινη πλάκα. Χρησιμοποιούνται σε εμπορικά οχήματα για να μειώνουν τις δονήσεις μεταξύ άξονα και αμαξώματος και να προσαρμόζουν το αμάξωμα σε διάφορα φορτία (3). Παρά το γεγονός ότι η Continental προτείνει τον καθορισμό μιας αγοράς που θα περιλαμβάνει όλα τα είδη συστημάτων ανάρτησης για εμπορικά οχήματα (σπειροειδή χαλύβδινα ελατήρια, επίπεδα σύνθετα ελατήρια και πνευματικά ελατήρια), η έρευνα αγοράς επιβεβαίωσε τη θέση της Επιτροπής ότι τα πνευματικά ελατήρια αποτελούν χωριστή αγορά προϊόντος. Η έρευνα επιβεβαίωσε επίσης τη διάκριση μεταξύ πνευματικών ελατηρίων που πωλούνται στις αυτοκινητοβιομηχανίες (OES/OEM) και πνευματικών ελατηρίων που πωλούνται στην ανεξάρτητη δευτερογενή αγορά (IAM). Η έρευνα αγοράς δεν φανερώνει την ύπαρξη περαιτέρω οροθέτησης των μικρότερων αγορών (παραδείγματος χάρη για τα πνευματικά ελατήρια για φορτηγά/λεωφορεία, αφενός, και για ρυμουλκούμενα/άξονες, αφετέρου) και, σε κάθε περίπτωση, δεν θα μπορούσε να μεταβάλει την εκτίμηση όσον αφορά τον ανταγωνισμό.
            
         
               (7)
            
            
               Όσον αφορά τη γεωγραφική αγορά, η Continental υποστηρίζει ότι η γεωγραφική αγορά πνευματικών ελατηρίων για εμπορικά οχήματα είναι παγκόσμιας εμβέλειας. Η έρευνα αγοράς κατέδειξε, ωστόσο, ότι οι συνθήκες στην αγορά πνευματικών ελατηρίων για εμπορικά οχήματα στην Ευρώπη διαφέρουν σημαντικά από άλλες περιοχές. Λόγω των διαφορετικών τεχνικών απαιτήσεων (λ.χ. μεγαλύτερα φορτηγά) και των διαφορετικών προτιμήσεων των πελατών (τα ευρωπαϊκά ελατήρια είναι πιο εξελιγμένα από τεχνική άποψη), τα ελατήρια που χρησιμοποιούνται στα φορτηγά των ΗΠΑ δεν μπορούν να χρησιμοποιηθούν στην Ευρώπη και τούμπαλιν. Συνεπώς, η ευρωπαϊκή αγορά δεν υφίσταται σοβαρές επιπτώσεις από τις χώρες εκτός Ευρώπης. Μόνο μία εταιρεία (η επιχείρηση Firestone από τις ΗΠΑ) εισάγει στην Ευρώπη πνευματικά ελατήρια, τα οποία σχεδιάζονται ειδικά για την ευρωπαϊκή αγορά. Περιέχουν μεταλλικά συστατικά που αγοράζονται στην Ευρώπη, μεταφέρονται στις ΗΠΑ, ενσωματώνονται στο ελατήριο και αποστέλλονται εκ νέου στην Ευρώπη. Ένα άλλο μειονέκτημα από άποψη κόστους οφείλεται στους δασμούς και τα μεταφορικά. Παρά το γεγονός ότι οι εισαγωγές ανήλθαν το 2003 στο 12 % περίπου, είναι πιθανό ότι θα μειωθούν αισθητά στο εγγύς μέλλον, δεδομένου ότι η Firestone βρίσκεται στη διαδικασία ανέγερσης παραγωγικής μονάδας στην Πολωνία, η οποία θα είναι έτοιμη να ξεκινήσει παραγωγή το 2005. Ως εκ τούτου, η Επιτροπή εκτιμά ότι η σχετική αγορά πνευματικών ελατηρίων για OEM/OES είναι η Ευρώπη.
            
         
               (8)
            
            
               Σχετικά με τα πνευματικά ελατήρια που πωλούν ανεξάρτητοι έμποροι στη δευτερογενή αγορά, το ζήτημα της σχετικής γεωγραφικής αγοράς μπορεί να παραμείνει ανοικτό αφού η έρευνα αγοράς κατέδειξε ότι στη δευτερογενή αγορά δεν πρόκειται να ανακύψει πρόβλημα ανταγωνισμού.
            
         2.   Πνευματικά ελατήρια για επιβατικά οχήματα
   
               (9)
            
            
               Αμφότερες οι εταιρείες Continental και Phoenix/Vibracoustic κατασκευάζουν επίσης πνευματικά ελατήρια για επιβατικά οχήματα. Στα επιβατικά οχήματα, τα πνευματικά ελατήρια (πτυσσόμενο διάφραγμα/πλάκα) αποτελούν τμήμα ενός πιο περίπλοκου συστήματος πνευματικών ελατηρίων, το οποίο απαρτίζουν ένα πνευματικό ελατήριο και άλλα εξαρτήματα (λ.χ. σύστημα πίεσης αέρα, μονάδες ελέγχου, κτλ.). Οι δραστηριότητες των εταιρειών Continental και Phoenix επικαλύπτονται μόνο στον κλάδο των πνευματικών ελατηρίων. Τα πνευματικά ελατήρια αποτελούν σήμερα εξειδικευμένο προϊόν που χρησιμοποιείται κυρίως στα πολυτελή αυτοκίνητα. Η έρευνα αγοράς επιβεβαίωσε ότι τα πνευματικά ελατήρια για επιβατικά αυτοκίνητα πρέπει να εξετάζονται χωριστά από τα άλλα είδη ελατηρίων (π.χ. χαλύβδινα ελατήρια). Παρά ταύτα, δεν κρίνεται ενδεδειγμένη η περαιτέρω διάκριση μεταξύ διαφορετικών τμημάτων πελατών στην αγορά πνευματικών ελατηρίων αυτοκινήτων (π.χ. «λιμουζίνες», «οχήματα πολλαπλών χρήσεων» και «ελαφρά φορτηγά»), δεδομένου ότι η παραγωγική διαδικασία και η πελατεία είναι παρόμοιες και για τα τρία τμήματα.
            
         
               (10)
            
            
               Η Continental υποστηρίζει ότι η αγορά έχει παγκόσμια εμβέλεια. Παρά ταύτα, η έρευνα αγοράς συνηγορεί με τον ορισμό της ως ευρωπαϊκής γεωγραφικής αγοράς. Στην πραγματικότητα, μόνο ένας μη Ευρωπαίος προμηθευτής –η Gates από τις ΗΠΑ- δραστηριοποιείται σήμερα στην Ευρώπη. Το 2003 οι εισαγωγές ανήλθαν μόλις σε [5-10 (4)] %. Πρόσφατα, η Gates εγκαινίασε μια νέα μονάδα πνευματικών ελατηρίων στο Άαχεν της Γερμανίας ώστε να εξυπηρετεί από την Ευρώπη την ευρωπαϊκή αγορά. Στην πραγματικότητα, οι περισσότεροι πελάτες δεν έχουν την τάση να αγοράζουν εισαγόμενα πνευματικά ελατήρια. Τούτο οφείλεται κυρίως στο ότι η ανάπτυξη πνευματικών ελατηρίων για επιβατικά αυτοκίνητα απαιτεί στενή συνεργασία με τους πελάτες, δεδομένου ότι τα πνευματικά ελατήρια είναι ευαίσθητα από τεχνολογική άποψη προϊόντα. Επιπλέον, η ανάπτυξη ενός ολόκληρου συστήματος πνευματικών ελατηρίων προϋποθέτει τη συμμετοχή και άλλων προμηθευτών εξαρτημάτων, που είναι εγκατεστημένοι στην Ευρώπη. Για το λόγο αυτό, οι περισσότεροι κατασκευαστές αυτοκινήτων προτιμούν να προμηθεύονται από τους δύο Ευρωπαίους κατασκευαστές (Phoenix/Vibracoustic ή Conti).
            
         3.   Πνευματικά ελατήρια για σιδηροδρομικά οχήματα
   
               (11)
            
            
               Αμφότερα τα μέρη παράγουν επίσης προϊόντα ανάρτησης για σιδηροδρομικά οχήματα. Και εδώ, η Continental προτείνει τον ορισμό μιας αγοράς προϊόντος για όλα τα είδη διαφορετικών συστημάτων ανάρτησης και συστημάτων αντιδόνησης που χρησιμοποιούνται στα σιδηροδρομικά οχήματα (για παράδειγμα χαλύβδινα ελατήρια, υδραυλικά συστήματα, πνευματικά ελατήρια, εξαρτήματα από μέταλλο και ελαστικό). Εντούτοις, η έρευνα αγοράς επιβεβαίωσε την άποψη της Επιτροπής ότι τα δευτερογενή συστήματα πνευματικών ελατηρίων (πτυσσόμενο διάφραγμα από ελαστικά και εξαρτήματα από μέταλλο και ελαστικό) αποτελούν χωριστή αγορά προϊόντος, διαφορετική από άλλα πρωτογενή ή δευτερογενή εξαρτήματα ανάρτησης. Τούτο συμβαίνει κυρίως επειδή οι περισσότεροι πελάτες αγοράζουν τα πνευματικά ελατήρια χωριστά από τα άλλα εξαρτήματα ανάρτησης και η τεχνογνωσία όσον αφορά την παραγωγή πνευματικών ελατηρίων διαφέρει σημαντικά από την τεχνογνωσία για άλλα προϊόντα. Σε αντίθεση με τον κλάδο των εμπορικών οχημάτων, δεν υπάρχει δευτερογενής αγορά για τα σιδηροδρομικά προϊόντα ανάρτησης.
            
         
               (12)
            
            
               Η Continental ισχυρίζεται ότι η αγορά είναι παγμόσμιας εμβέλειας. Η έρευνα αγοράς τάσσεται μάλλον υπέρ της άποψης του ορισμού μιας ευρωπαϊκής γεωγραφικής αγοράς, αφού οι περισσότεροι ευρωπαίοι πελάτες συναλλάσσονται με ευρωπαίους κατασκευαστές. Ο ορισμός της γεωγραφικής αγοράς μπορεί, ωστόσο, να παραμείνει ανοικτός, δεδομένου ότι ακόμη και σε μία αγορά ευρωπαϊκής εμβέλειας η πράξη δεν θα οδηγούσε σε δεσπόζουσα θέση της Continental και της Phoenix.
            
         4.   Βαρείς μεταφορικοί ιμάντες με χαλύβδινο σύρμα
   
               (13)
            
            
               Οι εταιρείες Phoenix και Continental ειδικεύονται επίσης στην κατασκευή μεταφορικών ιμάντων. Οι μεταφορικοί ιμάντες, ο οποίοι κατασκευάζονται από ελαστικό, ύφασμα ή πολυχλωριούχο βινύλιο (PVC), προορίζονται για τη μεταφορά εμπορευμάτων. Υπάρχουν τρία βασικά είδη μεταφορικών ιμάντων: ελαφρείς μεταφορικοί ιμάντες, βαρείς μεταφορικοί ιμάντες και ειδικοί ιμάντες. Οι βαρείς ιμάντες χρησιμοποιούνται για τη μεταφορά βαρέων εμπορευμάτων, όπως ο άνθρακας, τα ορυκτά, οι χάλικες ή η άμμος. Διακρίνονται δύο βασικοί τύποι βαρέων μεταφορικών ιμάντων, οι ιμάντες με χαλύβδινο σύρμα και οι υφασμάτινοι ιμάντες. Τα μέρη διαθέτουν ιδιαίτερη δύναμη στον κλάδο των βαρέων ιμάντων με χαλύβδινο σύρμα. Η Continental υποστηρίζει ότι και τα δύο είδη (υφασμάτινοι ιμάντες και ιμάντες με χαλύβδινο σύρμα) ανήκουν στην ίδια αγορά βαρέων μεταφορικών ιμάντων. Ωστόσο, αυτή η οροθέτηση δεν έχει επιβεβαιωθεί από τα αποτελέσματα της έρευνας αγοράς.
            
         
               (14)
            
            
               Από την πλευρά της προσφοράς, η παραγωγική διαδικασία όσον αφορά τους υφασμάτινους ιμάντες και τους ιμάντες με χαλύβδινο σύρμα εμφανίζει σημαντικές διαφορές, δεδομένου ότι οι ιμάντες με χαλύβδινο σύρμα κατασκευάζονται από ελαστικό και συρματόσχοινο από χάλυβα, ενώ οι υφασμάτινοι ιμάντες προέρχονται από τη ύφανση διαφόρων στρωμάτων τεχνικών ινών. Επίσης, οι ανταγωνιστές και οι πελάτες έχουν εξηγήσει ότι κάθε είδος έχει το δικό του πεδίο εφαρμογής, λόγω των έκδηλα διαφορετικών χαρακτηριστικών τους: ενώ οι υφασμάτινοι ιμάντες μπορούν να χρησιμοποιηθούν για μικρότερες εφαρμογές (σύντομες αποστάσεις, μικρότερα φορτία), η μεταφορά βαρέων φορτίων σε μεγάλες αποστάσεις (π.χ. για εφαρμογές σε υπαίθρια ορυχεία) απαιτεί επιτακτικά τη χρήση ιμάντων με συρματόσχοινο από χάλυβα. Και τούτο διότι οι υφασμάτινοι ιμάντες είναι μακράν πιο ελαστικοί από του ιμάντες με χαλύβδινο συρματόσχοινο και επομένως κατάλληλοι μόνο για σύντομες αποστάσεις. Παρά το γεγονός ότι η Continental υποστηρίζει ορθά ότι για ορισμένες εφαρμογές μπορούν να χρησιμοποιηθούν και τα δύο είδη ιμάντων, η έρευνα αγοράς φανερώνει ότι οι υφασμάτινοι ιμάντες μπορούν να υποκαταστήσουν τους ιμάντες από χαλύβδινο συρματόσχοινο μόνο σε ποσοστό 5-10 % των εφαρμογών που απαιτούν τη χρήση των τελευταίων. Ως εκ τούτου, οι βαρείς μεταφορικοί ιμάντες από χαλύβδινο συρματόσχοινο δεν ανήκουν στην ίδια αγορά με τους βαρείς υφασμάτινους μεταφορικούς ιμάντες και θα πρέπει να αξιολογηθούν χωριστά.
            
         
               (15)
            
            
               Σύμφωνα με την Continental, η σχετική γεωγραφική αγορά βαρέων μεταφορικών ιμάντων είναι παγκόσμιας εμβέλειας. Το αποτέλεσμα της έρευνας αγοράς συνηγορεί σαφώς υπέρ μιας αγοράς ευρωπαϊκής εμβέλειας, πράγμα που οφείλεται στο γεγονός ότι οι μεταφορικοί ιμάντες με συρματόσχοινο από χάλυβα κατασκευάζονται σε πολλές περιπτώσεις επί παραγγελία για μια συγκεκριμένη εφαρμογή. Σημαντικό ρόλο παίζουν επίσης τα προβλήματα μεταφοράς και υλικοτεχνικής υποδομής. Για τους λόγους αυτούς, οι παραγωγοί εκτός Ευρώπης παίζουν ελάσσονα ρόλο στην ευρωπαϊκή αγορά μεταφορικών ιμάντων από χαλύβδινο συρματόσχοινο. Η Επιτροπή εξέτασε συνεπώς την κατάσταση στον τομέα του ανταγωνισμού λαμβάνοντας ως βάση την ευρωπαϊκή αγορά.
            
         III.   ΕΚΤΙΜΗΣΗ
   1.   Πνευματικά ελατήρια για εμπορικά οχήματα (OEM/OES)
   
               (16)
            
            
               Η Continental και η Phoenix θα έχουν συνδυασμένο μερίδιο αγοράς στην εν λόγω αγορά της τάξης του [55-65] %. Οι κυριότεροι ανταγωνιστές τους είναι η CF Gomma [10-15] %, η Firestone [10-15] % και η Goodyear [5-10] % .
            
         
               (17)
            
            
               Ένα τόσο υψηλό μερίδιο αγοράς θα ήταν ήδη από μόνο του ενδεικτικό δεσπόζουσας θέσης (5) της Continental. Η δεσπόζουσα θέση είναι επίσης πιθανή λόγω της διάρθρωσης της αγοράς: Το συνδυασμένο μερίδιο αγοράς της νέας οντότητας θα είναι τέσσερις φορές υψηλότερο από το μερίδιο του πλησιέστερου ανταγωνιστή.
            
         
               (18)
            
            
               Δυνητικά προβλήματα ανταγωνισμού δεν αποκλείονται από μόνο το γεγονός ότι οι πελάτες της νέας οντότητας είναι, τουλάχιστον σε κάποιο βαθμό, μεγάλες αυτοκινητοβιομηχανίες. Παρότι αληθεύει ότι ορισμένοι από τους μεγαλύτερους κατασκευαστές φορτηγών δεν έχουν εγείρει σοβαρές αμφιβολίες για τη συγκέντρωση, πολλοί μικρότεροι παραγωγοί αξόνων/ρυμουλκούμενων φοβούνται τον αρνητικό αντίκτυπο της πράξης στις τιμές.
            
         
               (19)
            
            
               Υπάρχουν και άλλοι παράγοντες που ενισχύουν τις ανησυχίες όσον αφορά τον ανταγωνισμό. Πρώτον, σε περίπτωση αύξησης των τιμών της νέας οντότητας, οι πελάτες δεν θα μπορούσαν να μεταφέρουν εύκολα σημαντικές ποσότητες σε ανταγωνιστές και τούτο όχι μόνο γιατί κάθε νέος προμηθευτής θα πρέπει να περάσει από μία διαδικασία προσαρμογής με τους περισσότερους πελάτες, αλλά και επειδή όλοι οι ανταγωνιστές υπόκεινται σε περιορισμό της παραγωγικής ικανότητας. Αμφότερες οι CF Gomma και Goodyear κάνουν χρήση ολόκληρης σχεδόν της παραγωγικής τους ικανότητας. Η νέα παραγωγική μονάδα της Firestone στην Πολωνία πιθανότατα θα συμπληρωθεί με τις τρέχουσες συμβάσεις προμήθειας.
            
         
               (20)
            
            
               Δεύτερον, η συναλλαγή θα συνδυάζει τις δύο ηγετικές επιχειρήσεις στην αγορά OEM/OES. Πράγματι, η τρέχουσα θέση της Phoenix στην αγορά δεν αντιστοιχεί στο πραγματικό της δυναμικό. Η Phoenix μετέφερε τις επιχειρηματικές της δραστηριότητες OEM/OES σε φορτηγά και λεωφορεία στην κοινή επιχείρηση με τη Freudenberg, τη Vibracoustic. Η κοινή επιχείρηση εστίασε, ωστόσο, τις εμπορικές της προσπάθειες στα πνευματικά ελατήρια για επιβατικά αυτοκίνητα και κατέκτησε μια μάλλον ασήμαντη θέση στην αγορά φορτηγών και λεωφορείων. Η Phoenix είναι υποχρεωμένη βάσει σύμβασης να μη συμμετέχει σε αιτήσεις για προσφορές τιμών από κατασκευαστές φορτηγών και λεωφορείων. Κατόρθωσε, ωστόσο, να διαπραγματευτεί την αναστολή της ποινικής ρήτρας και μπόρεσε να συμμετάσχει σε δύο πρόσφατους διαγωνισμούς. Και στους δύο διαγωνισμούς κατέληξε να εμφανίζεται ως η ανερχόμενη δύναμη μετά την Continental. Οι πελάτες κατατάσσουν τη Phoenix κοντά στην Contitech από άποψη τεχνικών ικανοτήτων και ακόμη καλύτερα από πλευράς τιμών.
            
         
               (21)
            
            
               Τρίτον, σε αντίθεση με τους ισχυρισμούς της Continental, η έρευνα αγοράς έδειξε ότι χρησιμοποιούνται διπλώματα ευρεσιτεχνίας για να εμποδίσουν τους ανταγωνιστές να εισέλθουν ως δεύτεροι προμηθευτές σε συνεχιζόμενη σύμβαση παράδοσης. Ένας ανταγωνιστής είπε στην Επιτροπή ότι κυρίως η Continental χρησιμοποιεί με επιθετικό τρόπο εικαζόμενα δικαιώματα διανοητικής ιδιοκτησίας για να αποκλείσει τους ανταγωνιστές της από τους διαγωνισμούς.
            
         
               (22)
            
            
               Για όλους αυτούς τους λόγους, η Επιτροπή κρίνει ότι η προτεινόμενη εξαγορά της Phoenix από την Continental θα οδηγήσει σε δεσπόζουσα θέση της νέας οντότητας στην αγορά πνευματικών ελατηρίων για εμπορικά οχήματα στην Ευρώπη.
            
         2.   Πνευματικά ελατήρια για επιβατικά οχήματα
   
               (23)
            
            
               Η εξαγορά της Phoenix/Vibracoustic από την Continental συνεπάγεται το συνδυασμό των δύο μοναδικών Ευρωπαίων παραγωγών πνευματικών ελατηρίων για επιβατικά οχήματα. Το μερίδιο αγοράς της νέας οντότητας στην Ευρώπη θα ανέρχεται σε ποσοστό [85-95] % περίπου για το 2003. Παρά το γεγονός ότι όλοι οι πελάτες πνευματικών ελατηρίων είναι μεγάλες αυτοκινητοβιομηχανίες και διαθέτουν συνήθως κάποια αγοραστική ισχύ απέναντι στους προμηθευτές τους, ακόμη και ορισμένοι από τους μεγάλους πελάτες διατύπωσαν ανησυχίες για τη συναλλαγή. Πράγματι, η έρευνα κατέδειξε ότι πολλοί κατασκευαστές αυτοκινήτων έχουν μόνο ένα προμηθευτή για πνευματικά ελατήρια. Η συγκέντρωση θα εξαλείψει την ικανότητα των κατασκευαστών αυτοκινήτων να τονώσουν τον ανταγωνισμό μεταξύ της Continental και της Phoenix, αφού θα υπάρχει πλέον μόνον ένας προμηθευτής που θα δραστηριοποιείται στην Ευρώπη. Εξάλλου, η Επιτροπή ανακάλυψε ορισμένα στοιχεία που αποδεικνύουν ότι στο εγγύς μέλλον ενδέχεται να εισέλθουν στην ευρωπαϊκή αγορά νέοι ανταγωνιστές από χώρες εκτός Ευρώπης.
            
         
               (24)
            
            
               Το ερώτημα κατά πόσον η συναλλαγή θα μπορούσε να οδηγήσει σε δεσπόζουσα θέση στην αγορά πνευματικών ελατηρίων για επιβατικά οχήματα μπορεί να παραμείνει ανοικτό, δεδομένου ότι η Continental ανέλαβε πρόσφατα τη δέσμευση να εκχωρήσει τις δραστηριότητες της Phoenix στην επίμαχη αγορά μέσω της πώλησης στη Freudenberg του μεριδίου της Phoenix στην κοινή επιχείρηση Vibracoustic. Η απόκτηση από τη Freudenberg των μεριδίων αγοράς της Phoenix στη Vibracoustic εξαλείφει τις ανησυχίες σχετικά με τον ανταγωνισμό στον κλάδο των πνευματικών ελατηρίων για επιβατικά οχήματα, δεδομένου ότι η Phoenix δραστηριοποιείται στην αγορά αυτή μόνο μέσω της Vibracoustic.
            
         3.   Πνευματικά ελατήρια για σιδηροδρομικά οχήματα
   
               (25)
            
            
               Η έρευνα αγοράς κατέδειξε ότι το συνδυασμένο μερίδιο αγοράς των Continental και Phoenix για δευτερογενή συστήματα πνευματικών ελατηρίων θα ανέλθει περίπου σε ποσοστό [55-65] %. Άλλοι ανταγωνιστές (π.χ. η Paulstra, η Schwab, η Trelleborg ή η Toyo) θα διατηρούν μικρότερα μερίδια της τάξης του 5 % ή και χαμηλότερα.
            
         
               (26)
            
            
               Παρά τα σχετικά υψηλά μερίδια αγοράς, η Επιτροπή κατέληξε στο συμπέρασμα ότι δεν αναμένεται δεσπόζουσα θέση στην αγορά πνευματικών ελατηρίων για σιδηροδρομικά οχήματα για δύο βασικούς λόγους: πρώτον, όλοι οι ανταγωνιστές (περιλαμβανομένων των μερών) πρέπει να αγοράζουν έως και 70 % των εξαρτημάτων του συστήματος πνευματικών ελατηρίων από τους ανταγωνιστές τους που είναι κατασκευαστές είτε του πτυσσόμενου διαφράγματος από ελαστικό ή των μεταλλικών εξαρτημάτων. Πράγματι, η Continental μπόρεσε να καταδείξει ότι πρόσφατα αύξησε τις προμήθειές σε διαφράγματα από ελαστικό από ανταγωνιστή του συστήματος πνευματικών ελατηρίων υπογραμμίζοντας το γεγονός ότι οι διασταυρούμενες προμήθειες αποτελούν κοινή πρακτική στον κλάδο. Δεύτερον, υπάρχουν αρκετοί δυνητικοί ανταγωνιστές στην αγορά που θα μπορούσαν να εμποδίσουν τα μέρη να προχωρήσουν σε αύξηση των τιμών αγνοώντας τους λοιπούς ανταγωνιστές. Οι εταιρείες Toyo και Sumitomo από την Ιαπωνία έχουν ενισχύσει σημαντικά την ευρωπαϊκή παρουσία τους μέσω θυγατρικών στην Ευρώπη. Κέρδισαν νέες επιχειρηματικές δραστηριότητες με τις νεοσυσταθείσες θυγατρικές τους στην Ευρώπη και πιθανότατα στο εγγύς μέλλον θα ενισχύσουν ακόμη περισσότερο τη θέση τους στην αγορά. Λόγω της μακράς διάρκειας ζωής των τρένων (έως 30 έτη), οι πελάτες θα έχουν αρκετό χρόνο να προσαρμόσουν κατάλληλα τους νέους προμηθευτές.
            
         
               (27)
            
            
               Συνεπώς, η Επιτροπή εκτιμά ότι η προτεινόμενη εξαγορά δεν θα οδηγήσει στη δημιουργία δεσπόζουσας θέσης στην αγορά πνευματικών ελατηρίων για σιδηροδρομικά οχήματα.
            
         4.   Βαρείς μεταφορικοί ιμάντες με χαλύβδινο σύρμα
   
               (28)
            
            
               Η πράξη θα συνδυάσει τους δύο σημαντικότερους προμηθευτές της Ευρώπης. Η εμπεριστατωμένη έρευνα αγοράς οδήγησε στο συμπέρασμα ότι το συνδυασμένο μερίδιο αγοράς της Continental και της Phoenix θα ανέλθει σε [>70] %. Οι υπόλοιποι ανταγωνιστές είναι η Sempertrans [5-15] %, η Bridgestone [0-5] % και διάφοροι μικροί, περιφερειακοί κυρίως, προμηθευτές με μερίδια αγοράς κάτω του [0-5] %.
            
         
               (29)
            
            
               Η συναλλαγή μειώνει συνεπώς από τέσσερις σε τρεις τους κυριότερους Ευρωπαίους ανταγωνιστές, ενώ οι δύο εναπομένοντες (Sempertrans και Bridgestone) είναι πολύ μικροί σε σύγκριση με τη νέα οντότητα. Εξάλλου, η έρευνα αγοράς έδειξε ότι οι κυριότεροι πελάτες — μεγάλες επιχειρήσεις παραγωγής ενέργειας όπως η RWE — έχουν ασφαλώς κάποια αγοραστική ισχύ την οποία θα χρησιμοποιήσουν για να υπερασπιστούν τον ανταγωνισμό στην αγορά. Παραδέχονται, ωστόσο, ότι μετά τη συγχώνευση είχαν ελάχιστους ή καθόλου εναλλακτικούς προμηθευτές. Η θέση της νέας οντότητας στην αγορά θα είναι ιδιαίτερα ισχυρή στο τμήμα των ιμάντων για παραγωγή λιγνίτη και των ιμάντων με πλάτος μεγαλύτερο των 2,4μ. Οι πελάτες προϊόντων λιγνίτη υπερβαίνουν το 50 % της συνολικής ζήτησης μεταφορικών ιμάντων με χαλύβδινο σύρμα. Για ιμάντες συγκεκριμένου πλάτους (>2,4 μ.), η νέα οντότητα θα έχει de facto μονοπωλιακή θέση στην Ευρώπη.
            
         
               (30)
            
            
               Για τους ανωτέρω λόγους, η προτεινόμενη εξαγορά της Phoenix από την Continental ενδέχεται να οδηγήσει σε δεσπόζουσα θέση στην αγορά βαρέων μεταφορικών ιμάντων με χαλύβδινο σύρμα στην Ευρώπη.
            
         5.   Συμπέρασμα
   
               (31)
            
            
               Η απόφαση καταλήγει συνεπώς στο συμπέρασμα ότι η κοινοποιηθείσα συγκέντρωση εγείρει σοβαρές αμφιβολίες σχετικά με το συμβιβάσιμό της με την κοινή αγορά όσον αφορά τις αγορές πνευματικών ελατηρίων για εμπορικά οχήματα (OES/OEM) και βαρέων μεταφορικών ιμάντων με χαλύβδινο σύρμα.
            
         IV.   ΔΕΣΜΕΥΣΕΙΣ ΤΙΣ ΟΠΟΙΕΣ ΠΡΟΤΕΙΝΟΥΝ ΤΑ ΜΕΡΗ
   
               (32)
            
            
               Για να αρθούν οι προαναφερθείσες επιφυλάξεις όσον αφορά τον ανταγωνισμό, το κοινοποιούν μέρος πρότεινε την 1η Οκτωβρίου ορισμένες δεσμεύσεις. Η Continental δεσμεύεται
               
                           (1)
                        
                        
                           να πωλήσει το ανερχόμενο σε 50 % μερίδιο της Phoenix στη Vibracoustic στην κοινή επιχείρηση εταίρο Freudenberg (6)·
                        
                     
                           (2)
                        
                        
                           να πωλήσει στη Freudenberg ολόκληρη την παραγωγή της Phoenix στον τομέα των πνευματικών ελατηρίων για επιβατικά οχήματα (OES/OEM), που είναι εγκατεστημένη στην πόλη Nyireghyza της Ουγγαρίας·
                        
                     
                           (3)
                        
                        
                           να πωλήσει τη γραμμή παραγωγής βαρέων μεταφορικών ιμάντων με χαλύβδινο σύρμα πλάτους 3,2 μ. στην ανταγωνίστριά της Sempertrans.
                        
                     
         
               (33)
            
            
               Η μεταβίβαση των μεριδίων που κατείχε η Phoenix στη Vibracoustic θα επιτρέψει στη Freudenberg/Vibracoustic να παρέχει ολόκληρο το φάσμα πνευματικών ελατηρίων για εμπορικά οχήματα, περιλαμβανομένων των ελατηρίων για ρυμουλκούμενα/άξονες και των ελατηρίων για τη δευτερογενή αγορά. Αποκτώντας τον έλεγχο της Vibracoustic, η Freudenberg μπορεί να χρησιμοποιήσει μια δυνατή και έμπειρη στη διανομή ομάδα έρευνας και ανάπτυξης για να ασκήσει ανταγωνισμό στις αγορές πνευματικών ελατηρίων. Με την απόκτηση της παραγωγής πνευματικών ελατηρίων της Phoenix στην Ουγγαρία, οι Freudenberg/Vibracoustic θα διαθέτουν τις δικές τους εγκαταστάσεις παραγωγής πνευματικών ελατηρίων, πράγμα που θα τους επιτρέπει να πωλούν πνευματικά ελατήρια όχι μόνο σε πελάτες φορτηγών/λεωφορείων, αλλά και σε κατασκευαστές ρυμουλκούμενων/αξόνων. Η μεταβίβαση περιλαμβάνει επίσης τις υφιστάμενες συμβάσεις προμήθειας με τους πελάτες της Phoenix.
            
         
               (34)
            
            
               Η πλήρης μεταβίβαση των δραστηριοτήτων της Phoenix στην αγορά πνευματικών ελατηρίων για εμπορικά οχήματα (OES/OEM) εξαλείφει την επικάλυψη στην εν λόγω αγορά.
            
         
               (35)
            
            
               Η δέσμευση για την πώληση στη Sempertrans ολόκληρης της γραμμής παραγωγής των ιμάντων με χαλύβδινο σύρμα πλάτους άνω των 2,4μ. αποτελεί επίσης το ενδεδειγμένο διορθωτικό μέτρο για την επίλυση των προβλημάτων ανταγωνισμού στην αγορά βαρέων μεταφορικών ιμάντων με χαλύβδινο σύρμα. Στην πραγματικότητα, οι κυριότερες ανησυχίες στην εν λόγω αγορά αφορούν το τμήμα ιμάντων για τους πελάτες προϊόντων λιγνίτη. Ο αγοραστής Semperit/Sempertrans, που παράγει ήδη ορισμένα είδη ιμάντων σ’αυτό το τμήμα της αγοράς, θα αποκτήσει μέσω της μεταβίβασης πρόσβαση στην τεχνολογία παραγωγής πλατέων ιμάντων· η συγκεκριμένη παραγωγική ικανότητα αποτελεί ουσιώδη παράγοντα επιτυχίας στην αγορά ιμάντων με χαλύβδινο σύρμα. Η δοκιμή αγοράς επιβεβαίωσε την αποτελεσματικότητα της δέσμευσης, δεδομένου ότι όλοι οι σημαντικοί πελάτες ανέφεραν στην Επιτροπή ότι θεωρούν την εκχώρηση μιας γραμμής παραγωγής αποτελεσματικό μέτρο που θα συμβάλει στην αύξηση του ανταγωνισμού στην αγορά ιμάντων με χαλύβδινο σύρμα. Η Επιτροπή εκτιμά επομένως ότι η μεταβίβαση θα εξαλείψει τα προβλήματα ανταγωνισμού στην επίμαχη αγορά.
            
         V.   ΣΥΜΠΕΡΑΣΜΑ
   
               (36)
            
            
               Η απόφαση καταλήγει συνεπώς στο συμπέρασμα ότι, με βάση τις δεσμεύσεις που πρότειναν τα μέρη, η κοινοποιηθείσα συγκέντρωση δεν θα οδηγήσει σε δεσπόζουσα θέση των μερών στις αγορές πνευματικών ελατηρίων για εμπορικά οχήματα (OEM/OES), για επιβατικά οχήματα, για σιδηροδρομικά οχήματα, καθώς και για βαρείς μεταφορικούς ιμάντες με χαλύβδινο σύρμα, με ενδεχόμενη συνέπεια την ουσιαστική νόθευση του ανταγωνισμού στην κοινή αγορά ή σε σημαντικό μέρος της. Ως εκ τούτου, η συγκέντρωση θα πρέπει να κηρυχθεί συμβιβάσιμη με την κοινή αγορά και τη συμφωνία ΕΟΧ, υπό τον όρο ότι θα τηρηθούν πλήρως οι υποχρεώσεις που περιλαμβάνονται στο παράρτημα, σύμφωνα με το άρθρο 2 παράγραφος 2 και το άρθρο 8 παράγραφος 2 του κανονισμού για τον έλεγχο των συγκεντρώσεων, καθώς και το άρθρο 57 της συμφωνίας ΕΟΧ.
            
         
   
      (1)  ΕΕ L 395, 9.7.1997, σ. 1. όπως τροποποιήθηκε τελευταία με τον κανονισμό (ΕΚ) αριθ. 1310/97: ΕΕ L 180, 9.7.1997, σ. 1
   
   
      (2)  Η Phoenix εμπορεύεται τα πνευματικά της ελατήρια OES/OEM για φορτηγά και λεωφορεία σε κοινή επιχείρηση («Vibracoustic») με τη γερμανική εταιρεία παραγωγής εξαρτημάτων Freudenberg (βλ. υπόθεση M.1778 — Freudenberg/Phoenix/JV). Η Vibracoustic δεν διαθέτει, ωστόσο, δική της παραγωγή πνευματικών ελατηρίων για εμπορικά οχήματα, αλλά πωλεί τα ελατήρια που κατασκευάζει η Phoenix.
   
      (3)  Το ύψος του αμαξώματος μπορεί να ρυθμιστεί μεταβάλλοντας την πίεση του αέρα στο πνευματικό ελατήριο.
   
      (4)  Μέρη της αρχικής απόφασης παραλείπονται στην παρούσα περίληψη ώστε να διασφαλισθεί ότι δεν γνωστοποιούνται εμπιστευτικές πληροφορίες· τα μέρη αυτά περικλείονται σε αγκύλες.
   
      (5)  Θα πρέπει να σημειωθεί ότι η υπόθεση κοινοποιήθηκε βάσει του παλαιού κανονισμού 4064/89.
   
      (6)  Θα πρέπει να σημειωθεί ότι η Freudenberg διαθέτει δικαίωμα αγοράς για το μερίδιο 50 % της Phoenix στη Vibracoustic σε περίπτωση εξαγοράς της Phoenix από τρίτη επιχείρηση. Επειδή δεν υπάρχει, ωστόσο, ανάληψη υποχρέωσης, δεν κατέστη σαφές εάν η Freudenberg θα ασκούσε αυτό το δικαίωμα.